Регбех ловзаран Гуьржийчоьнан гулйина команда
Регбех ловзаран Гуьржийчоьнан гулйина командо мохк гойту дуьненайукъара матчашкахь а, турнирашкахь а регби-15 ловзуш. Командин тиллина харц цӀе «Лело» схьайолу регбех тера долчу гуьржийн ламастан ловзарх — лело бурти. Гуьржийн маттахь «лело» дешан маьӀна ду, нохчийн маттахь санна, чуяккха гӀертар. Гуьржийн регби езархойн уггаре даьржина мохь беттар ду — «Лело, лело, Сакартвело» («гӀорта, гӀорта, Гуьржийчоь»). Гуьржийчоьнан гулйина команда лору шолгӀачу тӀегӀанехь а, «Хай-перфоманс» категорехь а. Юкъатуху уггаре сиха кхуьучу дуьненан къоман командашна. Гуьржий дакъалоцуш бу Европин къаьмнийн кедан лакхарчу дивизионехь, толамхой хилла 2001, 2007/08, 2009, 2011 шерийн турнирашкахь. Гулйина командин дукхаха болу спортхой ловзуш бу Топ 14 а, лахара лигийн а французийн клубашкахь. Иштта практика юкъаяьккхира гулйина командин тренеро французо Сорель Клода. ТӀаьхьа Сорела болх бира российн командица — гуьржийн принципан къовсархочунца. Регби уггаре а хьоме спортан тайпан юкъайоьду махкахь. IRB дуьненан кедехь левзина Регби-7 ловзаран Гуьржийчоьнан оцу дисциплинера гулйина команда, хилира оццул лакхара тӀегӀане яьлла мехкан дуьххьарлера регбин команда. Гулйина командо дакъалецира ДЧ-2003, цигахь левзира Францин а, Ирландин командашца. 2006 шарахь гуьржаша ловза бакъо яьккхира 2007 шеран дуьненан хьалхеяккхарехь. Дуьненан чемпионаташкахь дуьххьарлера толам баьккхира Намибица хиллачу матчехь, иза чекхъелира 30:0 чоьтаца гуьржий тоьлуш. 2015 шарахь дуьненан чемпионатехь гуьржаша дуьххьара иэшийра лакхарчу тӀегӀанера команда — Тонгин гулйина команда — 17:10 чоьтаца. 2019 шеран 9 сентябрехь гулйина команда яра IRB дуьненан рейтингехь шийтталгӀачу позицехь. Къоман союзо иштта гӀо лоцу шолгӀачу гулйина «А» командин гӀуллакхна.